# data[].attributes.attachment_caption
1η ημέρα επιτόπιας παρακολούθησης

# data[].attributes.body
Η πρώτη ημέρα της επιτόπιας παρακολούθησης στο πλαίσιο του προγράμματος Erasmus+ στο δημόσιο σχολείο Mycollege, στην πόλη Spigkenisse κοντά στο Ρότερνταμ στην Νότια Ολλανδία, ήταν μια μοναδική και γεμάτη εμπειρίες αρχή! Η φιλοξενία από την διεύθυνση του σχολείου και τους συναδέλφους ήταν εξαιρετική και μας έκανε να νιώσουμε άνετα και ευπρόσδεκτες.  Συναντηθήκαμε με την Μargolein διευθύντρια του σχολείου που μας μίλησε για το διοικητικό μοντέλο που εφαρμόζει αλλά και τη διαχείριση του προσωπικού. Ο Haikel εκπαιδευτικός του σχολείου μας εξήγησε  το Ολλανδικό εκπαιδευτικό σύστημα αλλά και το εκπαιδευτικό μοντέλο KED που εφαρμόζει το συγκεκριμένο σχολείο.  Κατά τη διάρκεια της ημέρας, γνωρίσαμε εκπαιδευτικούς διαφόρων ειδικοτήτων αλλά και συντονιστές και υπεύθυνους ομάδων (teamleaders), παρακολουθήσαμε μάθημα Ολλανδικών και συζητήσαμε με μαθητές. Τέλος, ανταλλάξαμε δώρα, φάγαμε παρέα μεσημεριανό στην σχολική καντίνα, και ανανεώσαμε το ραντεβού μας για αύριο.

# data[].attributes.body
Η δεύτερη ημέρα της επίσκεψης μας στο σχολείο MyCollege στην Ολλανδία, στο πλαίσιο του προγράμματος Erasmus+, ήταν ιδιαίτερα δημιουργική και εμπνευσμένη.

Κατά την διάρκεια της ημέρας, είχαμε την ευκαιρία να παρακολουθήσουμε πρωινή ενημερωτική συνάντηση ομάδων εκπαιδευτικών με τους συντονιστές τους καθώς και «coaching» μαθητών. Οι συγκεκριμένες εκπαιδευτικές διαδικασίες αποτελούν μέρος του προγράμματος KED (Kunskapsolan Education), ενός  μοντέλου εξατομικευμένης μάθησης που εφαρμόζεται στο σχολείο. Στα πλαίσια του συγκεκριμένου μοντέλου οι εκπαιδευτικοί καθοδηγούν προσωπικά τους μαθητές τους μέσα  από εβδομαδιαίες, ατομικές συνεδρίες που στοχεύει στην παρακολούθηση της προόδου τους αλλά και στην προσαρμογή των στρατηγικών μάθησης και στην αναθεώρηση των στόχων τους. Oι εκπαιδευτικοί δε δίνουν απλώς έτοιμες απαντήσεις στους μαθητές, αλλά τους καθοδηγούν να ανακαλύψουν τη γνώση μόνοι τους, λειτουργώντας ως «πυξίδα» στη μαθησιακή πορεία τους. Ακόμη, κατά τη διάρκεια της ημέρας  παρακολουθήσαμε την πρωινή ενημέρωση των μαθητών ως προς τις υποχρεώσεις τους όπως και το δελτίο ειδήσεων για νέους, το μάθημα της φυσικής αγωγής στο κλειστό γυμναστήριο του σχολείου, προετοιμασία χορευτικού από ομάδα χορού και μαθήματα Ολλανδικής γλώσσας. Στη συνεχεία περιηγηθήκαμε σε εγκαταστάσεις του σχολείου, ενώ περάσαμε και ώρα στο γραφείο διδασκόντων. Η μέρα μας ολοκληρώθηκε με τον καλύτερο τρόπο, αφού απολαύσαμε χορευτική παράσταση από ομάδα κοριτσιών, μαθητριών του σχολείου, σε γονείς και εκπαιδευτικούς.

# data[].attributes.body
Μετά την θεωρία η πράξη! Καθώς το σχολείο My college  δίνει βαρύτητα στην προετοιμασία των μαθητών/τριων  για την αγορά εργασίας ή  για περαιτέρω   επαγγελματικές σπουδές (VMBO- Pre-Professional Middle Educational), είναι οργανωμένο με αίθουσες εργαστηρίων. Έτσι είχαμε την ευκαιρία να επισκεφτούμε τις αίθουσες όπου πραγματοποιούνται τα εργαστήρια των πρακτικών μαθημάτων (μαγειρικής, κομμωτικής, ξυλουργικής, νοσηλευτικής, ζωγραφικής, multimedia, κλπ.). Το σχολείο εστιάζει στις υπηρεσίες και προϊόντα, το οποίο είναι ένα ευρύ προφίλ όπου οι μαθητές έρχονται σε επαφή με διάφορα επαγγέλματα, αναπτύσσοντας πρακτικές δεξιότητες. Οι συνάδελφοι μας ενημέρωσαν για την χρήση της πλατφόρμας Magistre η οποία τους βοηθάει να οργανώσουν όλες τις διοικητικές διαδικασίες που αφορούν την εκπαιδευτική υποστήριξη (βαθμοί, απουσίες, αποβολές, καθυστερήσεις προσέλευσης των μαθητών κ.λ.π). Οι συνάδελφοι συνεργάζονται καθημερινά για να οργανώνουν και να υποστηρίζουν μια ποιοτική εκπαίδευση, ο καθένας από τη δική του θέση. Ο υπεύθυνος για το πρόγραμμα μας εξήγησε πόσο απαιτητική είναι η δουλειά του καθώς το πρόγραμμα προσαρμόζεται στις συνθήκες και τις ανάγκες των μαθητών/τριων και εκπαιδευτικοί της 4ης τάξης μας μίλησαν για την προετοιμασία των μαθητών/τριων και τις προσομοιώσεις ενόψει των εθνικών εξετάσεων του Μαϊου. Η ημέρα ολοκληρώθηκε με επίσκεψη στην πόλη του Ρότερνταμ και  περιήγηση στα αξιοθέατα.

# data[].attributes.body
Η επίσκεψη στο "MyCollege" υπήρξε μια εξαιρετική ευκαιρία για να δούμε στην πράξη πώς η πολυπολισμικότητα του σχολείου μετατρέπει την κοινωνική συμπερίληψη σε καθημερινή βιωματική εμπειρία. Είδαμε μαθητές από διαφορετικά εθνικά και κοινωνικά υπόβαθρα να συνυπάρχουν σε ένα περιβάλλον αποδοχής, όπου η "ιδιαιτερότητα" του καθενός θεωρείται κανονικότητα. Μάλιστα επισκεφτήκαμε την τάξη υποστήριξης  (“My support” class) και μιλήσαμε με την υπεύθυνη εκπαιδευτικό, η οποία μας εξήγησε τις δυνατότητες για υποστήριξη που έχουν οι μαθητές κατά τη διάρκεια του σχολείου και τη συνεργασία της με τους άλλους εκπαιδευτικούς. Στη συνέχεια παρακολουθήσαμε μαθήματα Μαθηματικών και Φυσικής στις αντίστοιχες αίθουσες και συνομιλήσαμε με τους/τις εκπαιδευτικούς των τάξεων για όσα παρακολουθήσαμε. Mας εξήγησαν πώς αξιοποιούν τις νέες τεχνολογίες σε κάθε γνωστικό αντικείμενο. Επιπλέον μας έδειξαν την πλατφόρμα που χρησιμοποιούν για τη διδασκαλία τους, το είδος του υλικού και των πόρων που αξιοποιούν, τον τρόπο που οι μαθητές καλούνται να αλληλοεπιδράσουνε μαζί τους μέσω της πλατφόρμας και να κάνουν τον αναστοχασμό τους. Όλη αυτή η διαδικασία  οδηγεί στο να θέτουν όλο και υψηλότερους στόχους και να τους πετυχαίνουν. Κάθε μαθητής έχει το δικό του ipad ή chromebook και μόνο σε ιδιαίτερες περιπτώσεις χρησιμοποιούνται κάποια από τα βιβλία τα οποία βρίσκονται σε ψηφιακή μορφή στην πλατφόρμα. Η ημέρα μας ολοκληρώθηκε με επίσκεψη στις κοντινές πόλεις της Χάγης και του Ντέλφτ.

# data[].attributes.body
Την τελευταία ημέρα μας περίμενε μια έκπληξη! Αφού ευχαριστήσαμε και χαιρετήσαμε τους/τις συναδέλφους για την απίστευτη φιλοξενία, που μας πρόσφεραν ο Haikel μας έδωσε την ευκαιρία να επισκεφτούμε ένα άλλο σχολείο με πράσινό προφίλ λίγα χιλιόμετρα παρακάτω. Στο  Yverta, σχολείο με «πράσινο» προφίλ, οι μαθητές ακολουθούν σειρά μαθημάτων και εξειδικεύονται σε τομείς όπως: φροντίδα ζώων και ευεξία, φύση και περιβάλλον, τρόφιμα και υγεία, σχεδιασμός κήπου και ανθοκομία, μαγειρική αλλά και ρομποτική. Το σχολείο βρίσκεται μέσα στην φύση, το χαρακτηρίζουν τα έντονα χρώματα και οι καλά οργανωμένες αίθουσες, οι στολισμένοι τοίχοι, οι μυρωδιές των λουλουδιών και οι ζεστές γωνιές και ένα κλίμα χαλαρότητας και ηρεμίας. Επισκεφτήκαμε αίθουσες αλλά και εργαστήρια που στόχο έχουν την βιωματική μάθηση και την απόκτηση δεξιοτήτων για επαγγελματική αποκατάσταση. Τα παιδιά είναι ευτυχισμένα μαθαίνοντας στην πράξη να περιποιούνται ζώα, να μαγειρεύουνε, να δημιουργούν συνθέσεις κλπ. αποκτώντας γνώσεις μέσα από την συνεργασία την ανταλλαγή απόψεων και την χαρά της δημιουργίας. Η μέρα μας τελείωσε με τον καλύτερο τρόπο με επίσκεψη στο μαγευτικό κήπο Keukenhof.